En die nuwe Mej. Suid-Afrika is…Demi-Leigh Nel-Peters (Foto: Twitter) Mej. Suid-Afrika 2017 is Sondagaand tydens ŉ glansgeleentheid by Sun City in Noordwes gekroon. Ntandoyenkosi Kunene, Mej. Suid-Afrika 2016, het tydens die geleentheid haar kroon aan haar opvolger, Demi-Leigh Nel-Peters (21) van Sedgefield in die Wes-Kaap, oorhandig. Demi-Leigh spog nou met die titel as die 59ste Mej. Suid-Afrika. Adé van Heerden (25) is die eerste prinses en sal Demi-Leigh verteenwoordig as sy nie beskikbaar is nie. Boipelo Mabe (23) is as tweede prinses aangewys. Altesaam 12 finaliste het om dié gesogte titel meegeding. Dié finaliste was Adé , Boipelo, , Iman Mkwanazi (26), Kayla Malherbe (21), Nicole van Niekerk (26), Nompumelelo Mampholo (20), Odirile Sepeng (23), Priyeshka Lutchman (24), Shané Naidoo (24), Shelbe Pretorius (23) en Yuta Raubenheimer (25). Klik hier om hul foto’s te sien. Boipelo, Priyeshka, Adé, Odirile, Shané, Nicole, Iman en Demi-Leigh het die eerste spreekwoordelike kap van die byl oorleef en na die top agt deurgedring. Vandaar, ná stemme van die publiek en ŉ nuwe ronde punte van die paneel beoordelaars, het Shané, Demi-Leigh, Boipelo, Adé en Priyeshka die top vyf gehaal, waarna hulle met die vraag gepeper is: “Wat is jou grootste vrees wat jy moes oorkom, om te kom waar jy vandag is.” Demi-Leigh , Adé en Boipelo is daarna het met hul antwoorde beïndruk en deurgedring na die top 3. Die kroondraer van dié kompetisie, wat vir die eerste keer in 1943 aangebied is, ontvang vanjaar ŉ R1 miljoen kontantprys. Benewens dié prys wen sy ook ŉ nuwe motor, ŉ oorsese vakansie en ander pryse ter waarde van meer as R2 miljoen. Claudia Henkel, voormalige Mej. Suid-Afrika en mediabestuurder van Sun International, het gesê dié kompetisie ploeg terug in die lewe van vroue en probeer ook hul lewens verander. “Die kontantprys sal die wenner se lewe vir altyd verander en haar in staat stel om enigiets te bereik wat sy in haar lewe wou doen. Ons wil die beste persoon vir dié belangrike rol lok,” het sy gesê.